**Årsmøte i WILPF Norge/ IKFF avdeling Sandnes.**

12. februar hadde WILPF Norge/ IKFF avdeling Sandnes årsmøte.

Dei fleste i styret tok gjenval og ser no slik ut:

Leiar: Gro Eriksen. Styremedlemmar: Tone Ravnaas, Ingegerd Austbø, Ellen Sværi og Tale Simonsen. Nye vara medlemmar: Aud Jakobsen og Wivi Sigmundsen. Berit Oldeide, som gjekk ut, fekk blomar for lang og trufast styreteneste!

I tillegg til årsmøtesakene, støtta årsmøtet einstemmig tre viktige saker. To var forslag til vedtak på kommande landsmøte på Hamar, 17. – 18 mars. 5 medlemmar frå Sandnes avdeling vil delta der.

Det første vedtaket var ein kritikk mot dei endringane me no ser i forsvarspolitikken i Norge. Det er retta til regjering og media, den 4. statsmakt. Vi ber om at det må skapast rom for ein opnare debatt om norsk forsvars- og sikkerheitspolitikk. Her viser me til planane for Rygge flystasjon som USA allereie har sett av 10,3 millionar dollar til, men som regjeringa ikkje vil uttala seg om. Skal Rygge bli depot og vedlikehaldsbase for F-35 flya i Norge, og kanskje for heile Europa, så vil me gjerne ha ein demokratisk diskusjon om det!

Likeeins vil me ha kommentar til sjefen for US Marines si påstand om at me kan venta ein storkrig i landet vårt. «De 300 soldatane på Værnes kan bli til 3000 over natta», sa han. Er det dette regjeringa kallar «rotasjonsstyrke»? Det blir stadig peika på at vårt tilhøve til Russland har endra seg, at dei er den store fienden som kan «ta oss». Men er me i Norge tente med å setje vårt naboskap til Russland i fare ved å bli med på USA sitt globale maktspel? Kor er den demokratiske retten vår til å diskutera dette ope?

WILPF Norge/ IKFF avdeling Sandnes meiner og at den nye forsvarsministeren vår må ta kjøpet av F-35 flya opp til ny debatt. Årsmøtet gjekk inn for å støtta den postkortaksjonen som WILPF Norge/ IKFF avdeling Bergen har sett i gang. Korta skal delast ut gjennom Bestemødre For Fred, som og støttar aksjonen. Siste laurdag i månaden blir kortet å sjå både i Sandnes og på Ålgård.

Det andre vedtaket som blir lagt fram på landsmøtet, er eit forslag til regjeringa om å retta kritikk til Tyrkia for den bombinga dei no gjer mot den kurdiske enklaven Afrin i Syria. Mange sivile har flykta hit frå krigen mot IS i Syria. NATO-landet Tyrkia må få tydeleg melding om kva for menneskelege lidingar flyktningane, sivile kurdarar, og særleg barn, blir utsette for.

WILPF Norge/ IKFF sine vedtekter seier at me skal vera «vaktbikkjer» for vår eiga regjering når det gjeld å oppmoda til fredelege tilhøve mellom folk i eige land, mellom naboar og blant verda sine folk. Difor er og FN ein viktig medspelar i alt fredsarbeid. Men sidan det er krigstoppane som sit i Tryggingsrådet, er det kanskje på tide med ei omorganisering av FN?

For styret i WILPF Norge/ IKFF avdeling Sandnes

Gro Eriksen